# Sådan skriver du en god udtalelse til en disciplinærnævnssag

Din udtalelse spiller en central rolle i vurderingen af sagen. Derfor er det vigtigt, at den fremstår klar og velformuleret.

Udtalelsen er en mulighed for at supplere journalnotaterne og uddybe forhold, der ikke fremgår tydeligt. Sagkyndige og medlemmer af disciplinærnævnet tillægger en god udtalelse stor vægt i deres bedømmelse af sagen.

Ved at bruge Lægeforeningens skabelon bliver du hjulpet godt på vej til at skrive en god udtalelse. Når du har skrevet udtalelsen, er det vigtigt at få den gennemgået af Lægeforeningens jurister og en kollega fra Lægeansvarsudvalget.

Vi har samlet erfaringer om, hvordan en udtalelse præsenterer sig bedst. Følg derfor rådene i skabelonen på næste side og læs mere i den vedlagte vejledning.

Til:
Sundhedsvæsenets Disciplinærnævn
Styrelsen for Patientklager
Olof Palmes Allé 18 H
8200 Aarhus N

*[Dato]*

**Vedrørende sagsnummer: XXXX-XXXX** *Du finder disciplinærnævnets sagsnummer i nederste venstre hjørne af deres breve*.

Jeg vil gerne benytte mig af muligheden for at udtale mig i ovennævnte sag.

**A: Gengiv de klagepunkter, som disciplinærnævnet har opstillet i orienteringsbrevet til klager.**

Disciplinærnævnet har oplyst, at det centrale i klagen er, at…

*Eksempel:
Disciplinærnævnet har oplyst, at det centrale i klagen er, at patienten ikke blev undersøgt tilstrækkeligt for brud efter patientens faldulykke.*

**B: Beskriv din stilling og rolle i det aktuelle behandlingsforløb**

*Eksempel:
Jeg var på daværende tidspunkt ansat som xx på xx og så patienten som forvagt…*

**C: Skriv din redegørelse for den del af patientens behandlingsforløb, som du har været involveret i.**

Følg disse råd, som også er uddybet i den efterfølgende vejledning

* Skriv kortfattet, nøgternt og præcist.
* Formuler dig på læsevenligt almindeligt dansk
* Brug kun fagtermer, hvis det er nødvendigt, og forklar dem kort.
* Beskriv forløbet i **datid**
* Skriv i hele sætninger og uden forkortelser.
* Skriv ”patienten” i stedet for navn, initialer eller ”pt.” og ”jeg” i stedet for ”undertegnede” eller ”ut.”

Beskriv følgende:

1. Tidspunkt/periode og baggrund for patientkontakten
2. Hvilke undersøgelser, du foretog, de væsentlige fund og resultater heraf
3. Dine overvejelser (også om differentialdiagnostik) og dit lægefaglige skøn. Uddyb det, som ikke fremgår tydeligt af dine journalnotater
4. Hvad du informerede patienten om, og hvad der blev aftalt

Du kan eventuelt også

* henvise til retningslinjer eller instrukser, hvis det kan støtte din forklaring. Hvis du henviser til retningslinjer eller instrukser, skal du vedlægge dem som bilag til din udtalelse i stedet for at indsætte links
* redegøre for ekstraordinære omstændigheder, som havde betydning for forløbet
* afslutte med en kort sammenfatning, hvis det er en længere udtalelse

*Simpelt eksempel:
Jeg så patienten i akutafdelingen den 12. december 2024. Patienten kom med smerter i hånden efter fald. Jeg udførte en objektiv undersøgelse, som viste hævelse og ømhed i højre håndled uden fejlstilling. Røntgen viste ingen fraktur. Jeg vurderede, at der var tale om en forstuvning og informerede patienten om behandlingsmuligheder**,* *og vi aftalte, at patienten skulle søge læge igen ved manglende bedring eller forværring, jf. gældende retningslinjer.*

Med venlig hilsen

*[Navn
Aut.Id.]*

# Vejledning

## A. Klagepunkterne

Det er en god ide at starte udtalelsen med at gengive de centrale klagepunkter, som viser, hvordan disciplinærnævnet ud fra klagen og journalen har vurderet, at klagen skal opfattes. Det fremgår som klagepunkter i et brev til klager, som du har fået i kopi. Tilpas teksten, så der står ”patienten” i stedet for f.eks. ”du” osv.

*Eksempel:
Disciplinærnævnet har oplyst, at det centrale i klagen er, at*

* *patienten ikke blev undersøgt tilstrækkeligt for brud efter patientens faldulykke*
* *jeg ikke henviste patienten til røntgenundersøgelse*

## B. Stilling og rolle i behandlingsforløbet

Disciplinærnævnet beder dig om at oplyse din fulde titel på behandlingstidspunktet (hvis den ikke står korrekt i orienteringsbrevet til klager). Derudover er det en god måde at indlede beskrivelsen af forløbet på, hvis du oplyser din stilling og rolle i behandlingsforløbet, samt den tid og kontekst, hvor du var involveret i patientens behandling.

*Eksempler:*

1. *Jeg har egen praksis og været patientens læge siden 2019.*
2. *Jeg er speciallæge i anæstesiologi og overlæge på afdelingen for bedøvelse og intensiv medicin på X Hospital. Jeg så patienten den 4. februar 2023 til anæstesitilsyn inden operationen for xx.*
3. *Jeg var ansat som KBU-læge på X afdeling X Sygehus og så patienten 3 gange i forløbet.*

## C. Beskrivelse af behandlingsforløbet

Dette er den væsentligste del af din udtalelse. Særligt vigtigt er det at beskrive dine faglige overvejelser i behandlingsforløbet.

### Konkrete råd til formuleringen:

#### Skriv kortfattet, neutralt og faktuelt

Det er vigtigt, at udtalelsen ikke bliver unødigt lang. Som en tommelfingerregel er det en god ide at holde sig på 1-2 sider, men det afhænger naturligvis af sagen. Du skal ikke citere journalen – den vil den sagkyndige alligevel orientere sig i. Undgå også at henvise til journalen (Dvs. skriv ikke ”Det fremgår af journalen, at patienten havde forhøjet crp” men i stedet ”Patienten havde forhøjet crp”).

Det er også vigtigt, at du formulerer dig neutralt og faktuelt. Det er fristende at kommentere på de ting i klagen, som virker urimelige, men det giver det bedste indtryk, hvis du blot holder dig til fakta og undgår at tilføje personlige kommentarer om klager eller klagen.

#### Formuler dig på læsevenligt almindeligt dansk

##### Brug kun fagtermer, hvis det er nødvendigt, og forklar dem kort

Der er flere, som læser din udtalelse i forbindelse med sagsbehandlingen. Den juridiske sagsbehandler læser den, og den bliver også sendt til klager. Når sagen skal afgøres i disciplinærnævnet, sidder der også repræsentanter fra patientforeninger med. Det giver et godt indtryk for lægpersonerne, hvis udtalelsen er skrevet, så den er lettere at forstå for dem også.

##### Beskriv forløbet i datid

Datid understøtter en tydelig og logisk struktur i din beskrivelse. Modtageren kan nemmere følge hændelsesforløbet og forstå sammenhængen mellem begivenhederne. Undgå også at blande datid og nutid.

##### Skriv i hele sætninger og uden forkortelser

Hele sætninger gør det lettere for modtageren at forstå din beskrivelse. Samtidig giver det indtryk af, at din udtalelse er velovervejet, og at du har taget klagen seriøst. Hvis du bruger ufuldstændige sætninger eller forkortelser, kan det skabe uklarhed om indholdet. Strukturer derfor dine sætninger med et klart subjekt, verbum og objekt. Skriv ”patienten” i stedet for navn, initialer eller ”pt.” og ”jeg” i stedet for ”undertegnede” eller ”ut.”

###### Eksempel:

* Uklart: *"Temperatur ikke forhøjet. Målt blodtryk i.a."*
* Klart: *"Patienten havde målt sin temperatur hjemmefra og oplyste, at den ikke var forhøjet. Jeg målte patientens blodtryk, som var normalt."*

### Konkrete råd til indholdet af beskrivelsen

#### Korte eller lange forløb

Hvis du kun har haft en enkelt eller få kontakter med patienten, kan du godt beskrive den enkelte kontakt detaljeret.

Hvis der derimod er klaget over et længere forløb, er det vigtigt, at læseren får et overblik over forløbet samtidig med, at det væsentlige er trukket frem.

#### Tidspunkt og baggrund for patientkontakten

Skriv, hvornår du havde kontakt med patienten, og beskriv situationen kort – både patientens og din egen.

*Eksempler*:

*Jeg så patienten i akutafdelingen den 12. december 2024. Patienten kom med smerter i hånden efter fald.*

*Patienten har i de sidste 4 år haft klager over ….og jeg har haft flere konsultationer med patienten om dette.*

#### Undersøgelser

Beskriv kort, hvilke undersøgelser, herunder delundersøgelser, du foretog, og de væsentlige fund og resultater af heraf. Hvis der er tale om et længere forløb, så udvælg de undersøgelser, der er væsentlige for sagen.

*Eksempel:
Jeg udførte en objektiv undersøgelse, som viste hævelse og ømhed i højre håndled uden fejlstilling. Røntgen viste ingen fraktur.*

#### Faglige overvejelser og skøn

Dette er den væsentligste del af din udtalelse!

Beskriv dine overvejelser, herunder også differentialdiagnostiske overvejelser og dit lægefaglige skøn. Uddyb det, som ikke fremgår tydeligt af dine journalnotater

*Eksempel:
Jeg vurderede på baggrund af undersøgelsen, at der var tale om en forstuvning.*

#### Information og samtykke

Beskriv kort, hvordan du informerede patienten, og hvad der blev aftalt

*Eksempel:
Jeg informerede patienten om behandlingsmuligheder og aftalte, at patienten skulle søge læge igen ved manglende bedring eller forværring.*

#### Retningslinjer eller instrukser

Henvis gerne til retningslinjer eller instrukser, hvis det kan støtte din forklaring. Hvis du henviser til retningslinjer eller instrukser, skal du vedlægge dem som bilag til din udtalelse i stedet for at indsætte links.

#### Ekstraordinære omstændigheder

Hvis der var helt særlige omstændigheder, som påvirkede behandlingen, er det en god idé at oplyse om det i udtalelsen.

### Kort sammenfatning

Det kan være fint at skrive en kort sammenfatning, hvis du har skrevet en længere udtalelse. Hvis din udtalelse er på en enkelt side, er det ikke nødvendigt.

### Simpelt eksempel:

*Jeg så patienten i akutafdelingen den 12. december 2024. Patienten kom med smerter i hånden efter fald. Jeg udførte en objektiv undersøgelse, som viste hævelse og ømhed i højre håndled uden fejlstilling. Røntgen viste ingen fraktur. Jeg vurderede, at der var tale om en forstuvning, og informerede patienten om behandlingsmuligheder og aftalte, at patienten skulle søge læge igen ved manglende bedring eller forværring, jf. gældende retningslinjer.*